C 492/6

Objava odobrene standardne izmjene specifikacije proizvoda zaštićene oznake izvornosti ili zaštićene oznake zemljopisnog podrijetla u sektoru poljoprivrednih i prehrambenih proizvoda iz članka 6.b stavaka 2. i 3. Delegirane uredbe Komisije (EU) br. 664/2014

(2022/C 492/04)

Ova obavijest objavljuje se u skladu s člankom 6.b stavkom 5. Delegirane uredbe Komisije (EU) br. 664/2014 (1).

Obavijest o odobrenju standardne izmjene specifikacije proizvoda zaštićene oznake izvornosti ili zaštićene oznake zemljopisnog podrijetla koji potječe iz države članice (Uredba (EU) br. 1151/2012)

„Volailles du Maine”

EU br.: PGI-FR-0148-AM01 – 28.9.2022

ZOI ( ) ZOZP (X)

1. Naziv proizvoda

„Volailles du Maine”

2. Država članica u kojoj se nalazi zemljopisno područje

Francuska

3. Tijelo države članice koje dostavlja obavijest o standardnoj izmjeni

Institut national de l’origine et de la qualité (Nacionalni institut za podrijetlo i kvalitetu, INAO) Arborial – 12, rue Rol-Tanguy TSA 30003 – 93555 Montreuil Cedex Tel. +33 0173303800 Faks +33 0173303804 E-pošta: info@inao.gouv.fr

4. Opis odobrenih izmjena

Izmjene specifikacije opisane su u nastavku i odnose se na sljedeće rubrike:

Rubrika „Opis proizvoda”

Za proizvode obuhvaćene ZOZP-om izmjenom se predviđa proizvodnja sljedećih dodatnih vrsta:

— žuto pile,

— crno pile,

— pile od 100 dana,

— biserka,

— kopun i mali kopun,

— tovljena kokoš,

— patka,

— guska,

— kokoš.

Skupina koja podnosi zahtjev uzgaja te vrste, koje se na određenom zemljopisnom području uzgajaju već dugi niz godina.

Rubrika je dopunjena kriterijima sukladnosti i organoleptičkim opisom svake vrste ili proizvoda.

Područje primjene specifikacije obuhvaća i nusproizvode klanja. Ti se nusproizvodi odnose na jetru, želudac i srce. Dopušteni su samo nusproizvodi klanja s trupova peradi koja je obuhvaćena ZOZP-om. Dodan je popis kriterija odabira i metode stavljanja na tržište (očuvana cjelovitost, jednolika boja, stavljanje na tržište u svježem ili zamrznutom stanju).

Rubrika „Metoda proizvodnje”

Metoda proizvodnje u velikoj je mjeri dopunjena dodavanjem mnogih vrsta u specifikaciju proizvoda. Podijeljena je na dva dijela, od kojih se prvi odnosi na perad za meso, a drugi na kokoši nesilice.

Podrubrike 5.1. i 5.5. „Korišteni sojevi”

Ukinuta je obveza da ubuduće 90 % rasplodnih jedinki vrste Gallus bude izlegnuto i uzgajano na tom području: zbog koncentracije valioničara i njihove specijaliziranosti uzgajivači se ne mogu opskrbljivati samo na tom zemljopisnom području. Osim toga, dodana je tablica sa sažetkom fenotipa za svaku vrstu. Svi sojevi peradi za meso sporog su rasta, prilagođeni dugom trajanju uzgoja i uzgoju na otvorenom, na pašnjacima. Sojevi kokoši otporni su i prilagođeni uzgoju na pašnjacima.

Podrubrike 5.2. i 5.6. „Način uzgoja”

Napomena „uzgoj sa slobodnom ispašom” dopunjuje uzgoj „na farmama na otvorenom” predviđen postojećom specifikacijom. Dodani su načini pristupa pašnjacima: od 9 sati ujutro do mraka za perad za meso, od 11 sati ujutro i do mraka za kokoši nesilice. Dodana je i tablica u kojoj se navodi najveća starost za pristup pašnjaku i najkraće trajanje uzgoja za svaku vrstu.

Podrubrike 5.3.1. i 5.7.1. „Objekti”

Ova je rubrika dopunjena. Prije svega, pravilo o uzgoju u fiksnom objektu i u jednom jatu po objektu vrijedi za svu perad za meso i kokoši. Zatim su detaljnije navedeni posebni kriteriji za opremanje objekata ovisno o vrstama.

Za perad za meso

Definirana je ukupna površina peradarnika po zasebnoj lokaciji kako bi se ograničila veličina gospodarstava (1 600 m2). Zatim je navedena najveća površina po objektu (480 m2), uz iznimku onih za purane i guske (500 m2). Širina i visina otvorâ definirane su u tablici, ovisno o tome je li način uzgoja „na farmama na otvorenom” (najmanje 0,35 m) ili „uzgoj sa slobodnom ispašom” (najmanje 0,40 m). Ispred otvora postavlja se staza široka najmanje jedan metar. Za pilad i biserke obvezno je postavljanje prečki. Duge su 10 dužnih metara na 100 m2 objekta i postavljaju se najkasnije kad perad navrši četiri tjedna.

Rubrika je dopunjena tablicom u kojoj se prikazuje najveća gustoća životinja po objektu:

Najveći broj životinja po m2 objekta Pile 11 Biserka 13 Puran 6,25 (10 jedinki starih do 7 tjedana) Patka 10 – ženke / 8 – mužjaci Guska 5 (10 jedinki starih do 6 tjedana)

Za kokoši

Utvrđena je najveća starost za prihvat pilenki (22 tjedna). Naveden je broj kokoši po objektu (najviše 6 000 kokoši). Prikazani su kriteriji unutarnje i vanjske opremljenosti objekata. Objekti imaju prozore kako bi moglo prodirati prirodno svjetlo, kojem se dodaje umjetna rasvjeta koja pruža do šesnaest sati osvijetljenosti dnevno, s razdobljem noćnog odmora od najmanje 8 sati. Otvorima za izlaz duljine najmanje 4 metra na 100 m2 površine olakšava se pristup peradi pašnjacima. Gustoća u objektu je 9 kokoši po m2.

Podrubrike 5.3.2. i 5.7.2. „Pašnjaci”

U važećoj specifikaciji nije bio naveden opis pašnjakâ. Pašnjaci u pravilu trebaju biti travnati i na njima trebaju biti posađena stabla, a travnjaci trebaju biti trajni. Navedene su pojedinosti u pogledu nasada na prostorima (vrste živice, vrste i broj stabala), koji se razlikuju ovisno o tome je li riječ o peradi za meso ili kokošima. Za svaku je vrstu navedena najmanja površina pašnjaka po jedinki, pri čemu se za pilad, kopune i male kopune površina mijenja od dana djelomičnog odvođenja na klanje. Dodaje se razdoblje za čišćenje objekta koje treba provesti između dva jata i načini održavanja pašnjakâ.

Podrubrike 5.4. i 5.8. „Ishrana”

Dio o ishrani potpuno je revidiran i dopunjen tako da se razlikuju perad za meso i kokoši.

Za perad za meso

Postotak žitarica smanjen je sa 75 % mase hrane za životinje na 70 %.

Tom je pragu dodan popis sirovina koje se mogu upotrebljavati u hrani koja se daje peradi. Navedena je tablica u kojoj se prikazuje starost peradi na početku razdoblja tova. Naposljetku, dodano je davanje grita (sitnog šljunka koji se daje peradi kako bi se pospješilo mljevenje hrane u želucu) peradi starijoj od 4 tjedna.

Za kokoši

Ovaj je dio dodan. Dodani su prag za žitarice i proizvode dobivene od žitarica od najmanje 60 % te prag za minerale od 5 %, kao i popis dopuštenih sirovina u sastavu hrane.

Podrubrika 5.9. „Uvjeti za odvođenje na klanje, prijevoz i klanje”

Ta podrubrika zamjenjuje rubriku „Prerada”. Dodan je rok uskraćivanja hrane od 5 sati. Radi dobrobiti životinja utvrđen je rok između odvođenja na klanje i klanja od najviše 12 sati, s trajanjem prijevoza od najviše tri sata. Dodano je i vrijeme za oporavak u klaonici od 30 minuta.

Izbrisan je podnaslov „Prerada” jer se ona ne provodi samo na zemljopisnom području te uvjeti prije klanja. Izbrisani su i poglavlje o osposobljavanju uzgajivača te poglavlje o zabrani uzgoja peradi, osim one koju je uvela skupina korisnica ili skupine korisnice.

Rubrika „Povezanost”

Poglavlje važeće specifikacije „Povezanost sa zemljopisnim podrijetlom” znatno je izmijenjeno. Podijeljeno je u tri dijela kako bi se napravila razlika između posebnosti zemljopisnog područja, proizvoda i uzročno-posljedične veze. Izmjena je sažetija, a izbrisane su brojne ilustracije i povijesna upućivanja.

Rubrika „Zemljopisno područje”

Do izmjene područja došlo je uglavnom zbog upravnih promjena nakon spajanjâ ili ispuštanjâ općina iz definicije područja iz važeće specifikacije.

U specifikaciji se navodi se da se uzgoj mora odvijati na zemljopisnom području i da taj uzgoj započinje:

— u slučaju peradi za meso, dolaskom pilića kod uzgajivača u starosti od najviše tri dana,

— u slučaju kokoši, dolaskom pilenki u peradarnik u starosti od najviše 22 tjedna.

Rubrika „Podaci koji dokazuju podrijetlo proizvoda sa zemljopisnog područja”

Dodani su sljedeći dijelovi:

— kategorija poslovnih subjekata koji posluju u zemljopisnom području,

— identifikacijska prijava u svrhu akreditacije poslovnih subjekata prije početka predmetne aktivnosti,

— tablica uzlazne i silazne sljedivosti.

Rubrika „Označivanje”

Ovaj je odjeljak izbrisan i zamijenjen rečenicom u kojoj se navode obvezni regulatorni elementi.

Osim toga, tekst je izmijenjen u sljedećim rubrikama:

U rubrici „Nadležni odjel države članice” dodani su podaci Nacionalnog instituta za podrijetlo i kvalitetu (INAO), koji djeluje kao nadležno tijelo države članice u skladu s Uredbom (EU) br. 1151/2012.

U rubrici „Skupina koja podnosi zahtjev” navedeni su podaci društva SYVOL QUALIMAINE.

U rubrici „Nadzorno tijelo” sad se navode podaci tijela koja su nadležna u području nadzora na razini Francuske: Nacionalni institut za podrijetlo i kvalitetu (INAO) i Glavna uprava za tržišno natjecanje, potrošačka pitanja i sprečavanje prijevara (DGCCRF). Naziv i podaci certifikacijskog tijela dostupni su na internetskim stranicama INAO-a te u bazi podataka Europske komisije.

Rubrika „Nacionalni zahtjevi” prikazana je u obliku tablice s glavnim predmetima nadzora i načinom njihova ocjenjivanja.

Jedinstveni dokument za ZOZP „Volailles du Maine” trenutačno sadržava zahtjev za registraciju tog proizvoda podnesen u skladu s člankom 17. Uredbe Vijeća (EEZ) br. 2081/92.

Sve su rubrike tog dokumenta znatno izmijenjene kako bi se uskladile s Prilogom I. Provedbenoj uredbi Komisije (EU) br. 668/2014 o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode.

Stoga se u sve rubrike jedinstvenog dokumenta uvode odobrene standardne izmjene.

Nijedna od opisanih i obrazloženih izmjena ne uključuje promjenu naziva zaštićene oznake zemljopisnog podrijetla ili promjenu upotrebe tog naziva, ne može ugroziti povezanost iz članka 5. stavka 2. točke (b) i te izmjene ne dovode do novih ograničenja stavljanja proizvoda na tržište. Te izmjene stoga odgovaraju definiciji standardne izmjene.

Za tu zaštićenu oznaku zemljopisnog podrijetla, registriranu na temelju Uredbe (EZ) br. 1107/96 od 12. lipnja 1996., nije postojao jedinstveni dokument, nego informacijski list sa sažetkom glavnih informacija, koje su se odnosile na nadležne službe države članice, skupinu koja je podnijela zahtjev, naziv proizvoda, vrstu proizvoda i opis specifikacije. Stoga se taj dokument zamjenjuje jedinstvenim dokumentom.

JEDINSTVENI DOKUMENT

„Volailles du Maine”

EU br.: PGI-FR-0148-AM01- 28.9.2022

ZOI ( ) ZOZP (X)

1. Naziv

„Volailles du Maine”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.1. Svježe meso (i nusproizvodi klanja)

3.2. Opis proizvoda na koji se odnosi naziv iz točke 1.

Perad „Volailles du Maine” prodaje se u obliku svježeg ili zamrznutog sirovog mesa, odnosno:

— trupova (s iznutricama ili bez njih),

— rasjeka,

— komada rasjeka,

— iznutrica.

Perad pripada sljedećim rodovima i vrstama:

— Gallus: pile, tovljena kokoš, kopun, mali kopun, kokoš,

— Numida meleagris: biserka, uškopljeni mužjak biserke,

— Meleagris gallopavo: puran,

— Cairina muschata: patka,

— Anser anser: guska.

Kod mesa peradi „Volailles du Maine”, u slučaju peradi za meso, vrh prsne kosti je savitljiv (nije okoštao) i ta se vrsta mesa peče ili prži, a u slučaju kokoši, vrh prsne kosti je krut (okoštao) i to se meso pirja, konzervira ili kuha.

Perad „Volailles du Maine” ima sljedeća obilježja:

— dobra konformacija,

— otporne kosti,

— mesnatost, dobro razvijena široka, duga i mesnata prsa, mesnati bataci, osim kod kokoši.

— Prekrivenost masnim tkivom: Proizvod Prekrivenost masnim tkivom Pile, puran za pečenje, puran za rasjek Tanki sloj masti na prsima, leđima i batacima Biserka Vrlo tanki sloj masti na prsima, leđima i batacima Kopun, mali kopun, tovljena kokoš, uškopljeni mužjak biserke Debeli sloj na prsima, leđima i batacima Guska Umjereni do debeli sloj masti na prsima, leđima i batacima Patka Umjereni sloj masti na prsima, leđima i batacima Kokoš Umjereni sloj masti na prsima, leđima i batacima

Perad „Volailles du Maine” ispunjava sljedeće kriterije kvalitete:

— trupovi: razred A i najmanja težina: Najmanja težina evisceriranog trupa bez nusproizvoda klanja (g) Najmanja težina djelomično evisceriranog trupa (g) Pile 950 – 81 /84 dana 1 150 – 100 dana 1 300 – 81 /84 dana 1 500 – 100 dana Kokoš 900 – Kopun 2 400 2 900 Mali kopun 1 600 2 000 Tovljena kokoš 1 550 1 900 Biserka 800 1 100 Uškopljeni mužjak biserke 1 300 1 800 Puran za pečenje 2 300 – ženke 3 100 – mužjaci 2 700 – ženke 3 600 – mužjaci Puran za rasjek 2 800 – ženke 4 100 – mužjaci – Patka 1 250 – ženke 2 300 – mužjaci 2 900 – ženke 1 600 – mužjaci Guska 2 700 3 100

— rasjeci i komadi rasjeka: razred A i potječu od trupova najmanje težine

— nusproizvodi klanja (jetra, želudac, srce): očuvana cjelovitost, jednolika boja.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Dopuštena količina krmnog obroka u fazi tova peradi za meso sadržava, prema ponderiranom prosjeku konzumacije, najmanje 70 % žitarica i proizvoda dobivenih od žitarica.

Krmni obrok za kokoši sadržava najmanje 60 % žitarica i proizvoda dobivenih od žitarica te 5 % minerala.

3.4. Posebni proizvodni postupci koji se moraju provesti na određenom zemljopisnom području

Na zemljopisnom području provode se sljedeći postupci: uzgoj peradi.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Etiketa sadržava naziv „Volailles du Maine” i simbol ZOZP-a Europske unije u istom vidnom polju.

4. Sažeta definicija zemljopisnog područja

Zemljopisno područje koje se odnosi na „Volailles du Maine” definirano je u skladu s klimatskim i povijesnim kriterijima. Područje obuhvaća departmane Sarthe i Mayenne te susjedna područja koja se odvodnjavaju u slijev rijeke Maine i sve njezine pritoke: Loir, Sarthe i Mayenne, kao i vodotoke koji se u njih ulijevaju.

— Departmani Sarthe (72) i Mayenne (53) u cijelosti

— Eure-et-Loir (28): — Kantoni: Nogent-le-Rotrou. — Općine: Authon-du-Perche, Beaumont-les-Autels, Béthonvilliers, Chapelle-Guillaume, Chapelle-Royale, Charbonnières Coudray-au-Perche, Frazé, Friaize, La Bazoche-Gouet, Le Thieulin, Les Autels-Villevillon, Les Étilleux, Luigny Miermaigne, Montigny-le-Chartif, Moulhard, Saint-Bomer.

— Indre-et-Loire (37): — Kantoni: Château-Renault, Langeais, Saint-Cyr-sur-Loire, Vouvray — Općine: Neuillé-le-Lierre, Noizay, Tours (samo u dijelu sjeverno od rijeke Loire)

— Loir-et-Cher (41): — Kantoni: Montoire-sur-le-Loir, Perche, Vendôme. — Općine: Épiais, Oucques La Nouvelle, Rhodon.

— Maine-et-Loire (49): — Kantoni: Angers, Angers 2, Angers 3, Angers 4, Angers 5, Angers 6, Angers 7, Beaufort-en-Anjou, Longué-Jumelles, Segré-en-Anjou Bleu, Tiercé. — Općine: Bécon-les-Granits, Champtocé-sur-Loire, Erdre-en-Anjou (područje bivše općine La Pouèze), Ingrandes-Le Fresne sur Loire, La Possonnière, Les Ponts-de-Cé (samo u dijelu sjeverno od rijeke Loire), Saint-Augustin-des-Bois, Saint-Georges-sur-Loire, Saint-Germain-des-Prés, Saint-Sigismond, Saumur (samo u dijelu sjeverno od rijeke Loire), Val d’Erdre Auxence.

— Orne (61): — Kantoni: Alençon, Alençon 1, Alençon 2, Bagnoles de l’Orne Normandie, Bretoncelles, Ceton, Damigny, Écouves, L’Aigle, Mortagne-au-Perche, Tourouvre au Perche, — Općine: Aube, Aunou-sur-Orne, Avrilly, Bagnoles de l’Orne Normandie (područje bivše općine Saint-Michel-des-Andaines), Beaufai, Beauvain, Belfonds, Boitron, Chahains, Chailloué, Champsecret Domfront en Poiraie, Écorcei, Fay, Godisson, Joué-du-Bois, L’Orée-d’Écouves, La Chapelle-près-Sées, La Chaux, La Ferrière-Béchet, La Fertsé Macé, La Lande-de-Goult, La Motte-Fouquet, Le Bouillon, Le Cercueil, Le Champ-de-la-Pierre, Le Ménil-Scelleur, Les Monts d’Andaine, Lonlay-l’Abbaye, Lonlay-le-Tesson, Macé Magny-le-Désert, Mahéru, Méhoudin, Mortrée, Neauphe-sous-Essai, Rai, Rouperroux, Saint-Bômer-les-Forges, Saint-Brice, Saint-Clair-de-Halouze, Saint-Ellier-les-Bois, Saint-Gervais-du-Perron, Saint-Gilles-des-Marais, Saint-Martin-des-Landes, Saint-Martin-l’Aiguillon, Saint-Ouen-le-Brisoult, Saint-Patrice-du-Désert, Saint-Pierre-des-Loges, Saint-Sauveur-de-Carrouges, Saint-Symphorien-des-Bruyères, Sainte-Marguerite-de-Carrouges, Sainte-Marie-la-Robert, Sées, Tanville.

5. Povezanost sa zemljopisnim područjem

Povezanost ZOZP-a „Volailles du Maine” s podrijetlom temelji se na prirodnim i ljudskim čimbenicima na području pokrajine Maine koji uvjetuju proizvodnju peradi s posebnim obilježjima (kokoši, piladi, purana, pataka, biserki, tovljenih kokoši, kopuna i gusaka). Ta su obilježja omogućila pokretanje te proizvodnje i stjecanje ugleda s vremenom.

To zemljopisno područje obuhvaća departmane Sarthe i Mayenne te određena susjedna područja uz ta dva departmana. Uglavnom odgovara području povijesne pokrajine Maine.

Zemljopisno područje ZOZP-a „Volailles du Maine” pokrajina je u kojoj se spajaju i izmjenjuju različite geološke formacije. Zapadni dio istočnog ruba Armoričkog masiva obilježavaju kisela tla koja su se razvila na pretkambrijskom škriljevcu i tvore blago brdovit reljef. Sjeverni dio na blagim padinama ima dublja tla koja dobro zadržavaju korisne zalihe vode. Istočni dio, gdje se preklapaju Armorički masiv i sekundarne formacije Pariške zavale, prijelazno je područje s pjeskovitim i vapnenačkim tlima. Na jugu se nalazi aluvijalno područje koje potječe iz guste prirodne mreže vodenih tokova oko pritoka rijeke Maine. Prosječna visina iznosi između 25 i 100 metara. Mont des Avaloirs, visine 416 metara, najviši je dio tog područja.

Cijelo područje stoga ima dvije glavne vrste tla: kisela tla vrlo povoljna za prirodne pašnjake i vapnenačka tla pogodna za kulture žitarica.

To zemljopisno područje obilježava umjerena oceanska klima s relativno ujednačenom količinom padalina (650 do 800 mm/m2) i malim temperaturnim razlikama između godišnjih doba. Prosječna mjesečna temperatura je ujednačena i varira se od 4 do 18 °C. Toplinske razlike između godišnjih doba te između dana i noći prilično su male.

Zahvaljujući blagoj klimi s malo klimatskih nepogoda (bez naglih promjena temperature, padalina i sunčanih sati) perad je često na otvorenom.

Zemljopisno područje ima gustu prirodnu mrežu vodenih tokova triju velikih rijeka, Mayenne, Sarthe i njezina glavnog pritoka rijeke Loir. One osiguravaju opskrbu tog područja vodom, bez opasnosti od nestašice. Te rijeke završavaju svoj tok sjeverno od kantona Angers gdje utječu u rijeku Maine. Južna granica tog područja nalazi se na mjestu gdje se rijeka Maine ulijeva u rijeku Loire.

Zemljopisno područje peradi „Volailles du Maine” po tradiciji je pokrajina u kojoj se stanovništvo bavi stočarstvom i uzgojem više kultura, među kojima je perad najviše zastupljena. Tradicija stočarstva u toj je pokrajini prisutna i danas, a osobito je obilježava tradicionalno znanje i iskustvo u upotrebi pašnjaka kao ključnog elementa uzgoja peradi na području pokrajine Maine. Tako proizvođači tijekom razdoblja tova puštaju perad na velike travnate i šumovite pašnjake, kojima imaju pristup od 9 ujutro do mraka. Perad se uglavnom hrani žitaricama. Predviđena je završna faza i za perad koja se konzumira tijekom blagdana i pilad u starosti od više od 100 dana.

Uzgajivači s područja pokrajine Maine od 1960. ubrajaju se u predvodnike u kvaliteti peradi. Izrađuju specifikacije za različite vrste peradi koje nadzire neovisno tijelo kako bi se zadovoljile potrebe potrošača u gradovima koji žele kupiti kvalitetnu perad iz domaćeg uzgoja, a nekoliko desetljeća poslije uvode proizvodnju dvaju sojeva: uškopljene mužjake biserke i male kopune. Već se tad u specifikacijama peradi „Volailles du Maine” predviđala obveza da se perad pušta na pašnjake.

Osim toga, skromna veličina poljoprivrednih gospodarstava i jata omogućuje uzgajivačima da održe povezanost između čovjeka i životinje. Poput svojih predaka, današnji uzgajivači imaju tehničko znanje potrebno za pravilno upravljanje uzgojem. To iskustvo, stečeno tijekom godina, omogućilo im je da dugoročno zadrže proizvodnju kvalitetne peradi, a da je istodobno mijenjaju i razvijaju kako bi se uzela u obzir određena društvena očekivanja kao što je dobrobit životinja.

Niz prirodnih parametara omogućuje peradi „Volailles du Maine” da koliko je moguće upotrebljava i istražuje otvoreni prostor.

Blago brdoviti reljef i kisela tla, koja općenito nisu sklona sušama, olakšavaju istraživanje pašnjaka, što peradi omogućuje da pronađe dodatnu hranu poput trave, ali i crva ili kukaca koji se nalaze na pašnjacima.

Voda koja dolazi iz padalina, ali i mreže vodenih tokova, a koje ima dovoljno tijekom cijele godine, omogućuje redovitu proizvodnju bilja i žitarica koja je kroz povijest činila temelj ishrane peradi „Volailles du Maine”, što se nije promijenilo do danas. Usto, taj stalni izvor vode olakšavao je te i dalje olakšava sadnju trajnih biljaka kao što su drveće i živica. Te biljke potiču perad na istraživanje pašnjaka. Također na pašnjaku pružaju zaklon i zaštitu od mogućih grabežljivaca.

Umjerena oceanska klima pogoduje rastu trave tijekom cijele godine, ali i tomu da životinje budu na otvorenom, i to od 9 sati ujutro do sumraka, neovisno o godišnjem dobu.

Sve vrste peradi „Volailles du Maine” imaju dobru konformaciju, otporne kosti, mesnate su, prsa su im dobro razvijena, široka, duga i mesnata, bataci su im mesnati (osim kod kokoši za potonji kriterij).

Što se tiče njihove pokrivenosti masnim tkivom, mogu se uzgojiti:

— pilad i purani koji imaju tanki sloj masti na prsima, leđima i batacima,

— biserke koje imaju vrlo tanki sloj masti na prsima, leđima i batacima,

— kopuni, mali kopuni, tovljene kokoši i uškopljeni mužjaci biserke koji imaju debeli sloj masti na prsima, leđima i batacima,

— guske koje imaju umjereni do debeli sloj masti na prsima, leđima i batacima,

— patke i kokoši koje imaju umjereni sloj masti na prsima, leđima i batacima.

Od peradi „Volailles du Maine” pilad, purane, biserke, kopune, male kopune, tovljene kokoši, uškopljene mužjake biserke, guske i patke obilježavaju trupovi sa savitljivim (neokoštanim) vrhovima prsne kosti, a kokoš obilježava trup čiji je vrh prsne kosti krut (okoštao).

Znanje i iskustvo uzgajivača iz pokrajine Maine uključuje:

— upotrebu sojeva sporog rasta, što omogućuje dugi uzgoj,

— optimirano upravljanje pašnjacima s obzirom na to da klimatski uvjeti i povoljno vanjsko okruženje omogućuju da perad izlazi na otvoreno,

— ishranu na bazi žitarica.

Na tim se starim metodama uzgoja, koje su prisutne i danas, temeljio ugled peradi „Volailles du Maine”.

Tako su brojni pisci (Jean Racine, Paul Scarron) i gastronomi (Alexandre Grimaud de la Reynière, Anthelme Brillat-Savarin) odali počast kvaliteti peradi „Volailles du Maine”. Jean Racine, slavni francuski pisac, 1668. u svojem je djelu „Pravdaši” (Les Plaideurs) napisao: „Da je ondje pojeo dobrog kopuna iz pokrajine Maine”, ali nije bila ništa manja ni kvaliteta kokoši, piladi koja se hrani sjemenjem, purana, guski […]. Luj XIV., Jean-Baptiste Colbert i Marie de Sévigné potvrdili su da su u njima uživali.

U 18. i 19. stoljeću ugled peradi iz pokrajine Maine bio je jednak ugledu peradi iz pokrajine Bresse, o čemu svjedoče povijesni izvori.

Od 1950-ih do 1980-ih u pokrajini Maine održavali su se brojni sajmovi, od kojih su najveći bili sajmovi u gradovima Mans, La Flèche, Loué i Château-Gontier. Ti su sajmovi bili vrlo poznati i privlačili su kupce iz cijele Francuske, ali i iz susjednih zemalja poput Belgije.

Proizvodnja peradi na pašnjacima na području pokrajine Maine i danas čini 20 % vrijednosti poljoprivredne proizvodnje na tom području pokrajine Maine kao i oko 20 % proizvodnje francuske peradi s oznakom kvalitete i podrijetla, što ga čini jednim od najvećih proizvodnih područja u zemlji.

Upućivanje na objavu specifikacije

https://info.agriculture.gouv.fr/gedei/site/bo-agri/document_administratif-78268bb4-b7f5-43e3-878e-b93def80193d

(1) SL L 179, 19.6.2014., str. 17.